Document ID: 32009R0232

UREDBA KOMISIJE (ES) št. 232/2009
z dne 19. marca 2009
o izdaji dovoljenja za novo uporabo Saccharomyces cerevisiae NCYC Sc47 kot krmnega dodatka za bivolice molznice (imetnik dovoljenja Société Industrielle Lesaffre)
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 1831/2003 Evropskega parlamenta in Sveta z dne 22. septembra 2003 o dodatkih za uporabo v prehrani živali (1) in zlasti člena 9(2) Uredbe,
ob upoštevanju naslednjega:
(1)
Uredba (ES) št. 1831/2003 določa izdajo dovoljenj za dodatke za uporabo v prehrani živali ter razloge in postopke za izdajo takih dovoljenj.
(2)
V skladu s členom 7 Uredbe (ES) št. 1831/2003 je bil predložen zahtevek za izdajo dovoljenja za pripravek iz Priloge. V skladu s členom 7(3) navedene uredbe so bili temu zahtevku priloženi zahtevani podatki in dokumenti.
(3)
Zahtevek zadeva dovoljenje za novo uporabo pripravka Saccharomyces cerevisiae NCYC Sc47 kot krmnega dodatka za bivolice molznice in njegovo uvrstitev v kategorijo dodatkov „zootehnični dodatki“.
(4)
Uporaba pripravka Saccharomyces cerevisiae NCYC Sc47 je bila dovoljena za krave molznice z Uredbo Komisije (ES) št. 1811/2005 (2), za govedo za pitanje z Uredbo Komisije (ES) št. 316/2003 (3), za pujske (odstavljene) z Uredbo Komisije (ES) št. 2148/2004 (4), za svinje z Uredbo Komisije (ES) št. 1288/2004 (5), za kunce za pitanje z Uredbo Komisije (ES) št. 600/2005 (6), za konje z Uredbo Komisije (ES) št. 186/2007 (7), za koze in ovce molznice z Uredbo Komisije (ES) št. 188/2007 (8), za jagnjeta za pitanje z Uredbo Komisije (ES) št. 1447/2006 (9) ter za prašiče za pitanje z Uredbo Komisije (ES) št. 209/2008 (10).
(5)
Predloženi so bili novi podatki v podporo zahtevku za dovoljenje za bivolice molznice. Evropska agencija za varnost hrane (v nadaljnjem besedilu: Agencija) v svojem mnenju z dne 21. oktobra 2008 (11) navaja, da je za Saccharomyces cerevisiae NCYC Sc47, kakor ga proizvaja vložnik Société Industrielle Lesaffre, mogoče predvidevati, da je varen za ciljne živalske vrste, potrošnike in širše okolje. Poleg tega ugotavlja, da njegova uporaba pri bivolicah molznicah predvidoma ne bo predstavljala nobenih dodatnih nevarnosti za uporabnike. V skladu z navedenim mnenjem lahko ta pripravek pomembno vpliva na povečevanje vsebnosti mlečnih beljakovin, njegova uporaba pa nima z obdelavo povezanega škodljivega učinka na to dodatno kategorijo živali. Agencija meni, da ni potrebe po posebnih zahtevah za spremljanje po vključitvi v promet. Preverila je tudi poročilo o metodi analize krmnega dodatka, ki ga je predložil referenčni laboratorij Skupnosti, ustanovljen z Uredbo (ES) št. 1831/2003.
(6)
Ocena tega pripravka je pokazala, da so pogoji za dovoljenje iz člena 5 Uredbe (ES) št. 1831/2003 izpolnjeni. Zato je treba dovoliti uporabo navedenega pripravka, kakor je opredeljen v Prilogi k tej uredbi.
(7)
Ukrepi, določeni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Pripravek iz Priloge, ki spada v kategorijo dodatkov „zootehnični dodatki“ in funkcionalno skupino „stabilizatorji mikroflore“, se dovoli kot dodatek v prehrani živali v skladu s pogoji iz navedene priloge.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 19. marca 2009

Labels: 12
17
6